b'\n_START_ARTICLE_\nAm\xc3\xa9lie Nothomb\n_START_PARAGRAPH_\nAm\xc3\xa9lie Nothomb (s\xc3\xbcndinud 9. juulil 1966 Etterbeekis) on Belgia kirjanik. Tema emakeel on prantsuse keel._NEWLINE_Eesti keeles on temalt ilmunud neli romaani: \xe2\x80\x9eJumala lapsep\xc3\xb5lv\xe2\x80\x9c, \xe2\x80\x9eJahmatus ja v\xc3\xa4rinad\xe2\x80\x9c, \xe2\x80\x9eArmastuse s\xc3\xb5da\xe2\x80\x9c ning "Sinihabe".\n_START_SECTION_\nElu ja looming\n_START_PARAGRAPH_\nNothombide perekond kuulub Belgia aristokraatide hulka ning mitu suguv\xc3\xb5sa liiget on olnud tunnustatud poliitika- ja kultuuritegelased. Et Am\xc3\xa9lie Nothombi isa, parun Patrick Nothomb, oli suursaadik, viibis Am\xc3\xa9lie nooruses USA-s ning Jaapanis, Hiinas ja teistes Aasia riikides. Belgiasse asus ta elama alles 17-aastaselt. Ta \xc3\xb5ppis Br\xc3\xbcsseli \xc3\xbclikoolis Universit\xc3\xa9 libre de Bruxelles romaani filoloogiat._NEWLINE_Nothombi esimene romaan, 1992. aastal avaldatud "Hygi\xc3\xa8ne de l\'assassin", koosneb peaaegu t\xc3\xa4ielikult dialoogidest. Kohati \xc3\xbclekuulamist meenutavate dialoogide osapoolteks on \xc3\xbcks Nobeli auhinnaga tunnustatud kirjanik ja ajakirjanikud. Alates 1992. aastast on Nothomb avaldanud \xc3\xbche raamatu aastas ehk \xc3\xbchtekokku 20 teost, mida on t\xc3\xb5lgitud 37 keelde._NEWLINE_Osale kirjanikest ei anna Nothombi raamatute edu rahu ning nad arvavad, et nii Nothombi ekstsentrilisuse kui ka omap\xc3\xa4rase kirjutamisstiili peaeesm\xc3\xa4rgiks on m\xc3\xbc\xc3\xbcgiedu._NEWLINE_Oma raamatutes "M\xc3\xa9taphysiques des tubes" (\xe2\x80\x9eJumala lapsep\xc3\xb5lv\xe2\x80\x9c), "Le Sabotage amoureux" (\xe2\x80\x9eArmastuse s\xc3\xb5da\xe2\x80\x9c), "Biographie de la faim" ja "Ni d\'\xc3\x88ve ni d\'Adam" jutustab Nothomb oma lapsep\xc3\xb5lvest, mida iseloomustas katkematu kolimine. Lapsena Jaapanis elades oli Nothombi guvernant Nishio-San talle justkui teiseks emaks. Seet\xc3\xb5ttu elas Nothomb Jaapanist lahkumist raskelt \xc3\xbcle ning pidas Hiinasse elama asumist paguluseks. Ka perekonna edasisi \xc3\xbcmberasumisi n\xc3\xa4gi Nothomb \xc3\xbchelt poolt juurtest eemaldumisena, kuid teiselt poolt \xe2\x80\x9ekultuurilise nomadismina, mis s\xc3\xbcvendab uudishimu ning suurendab iseseisvust\xe2\x80\x9c. P\xc3\xa4rast \xc3\xbclikooli l\xc3\xb5petamist p\xc3\xb6\xc3\xb6rdub Nothomb Jaapanisse tagasi ning asub t\xc3\xb6\xc3\xb6le t\xc3\xb5lgina. Oma raamatus \xe2\x80\x9eJahmatus ja v\xc3\xa4rinad\xe2\x80\x9c kirjeldab Nothomb seda aastat, mil ta Jaapani suurettev\xc3\xb5tte palgal oli. Raamat p\xc3\xa4lvis \xc3\xbche mainekama Prantsuse kirjandusauhinna \xe2\x80\x93 Prantsuse Akadeemia grand prix._NEWLINE_Nothomb on \xc3\xb6elnud, et ta kirjutab peaaegu neli romaani aastas, kuid neist j\xc3\xb5uab avaldamiseni vaid \xc3\xbcks. \xe2\x80\x9eMa kirjutan 3,7 romaani aastas. Tagantj\xc3\xa4rele hinnates v\xc3\xb5iks \xc3\xb6elda, et seda juhib mingi r\xc3\xbctm. Kuid \xc3\xa4rge arvake, et k\xc3\xb5ik need romaanid head on. Ma olen kirjutanud lugematul hulgal l\xc3\xa4bikukkunud romaane, mida ma ealeski avaldada ei laseks.\xe2\x80\x9c Nothomb on \xc3\xb6elnud, et ta on \xe2\x80\x9eoma romaanidest rase\xe2\x80\x9c ning v\xc3\xa4idab, et alustas kirjutamist 17-aastaselt ._NEWLINE_Jaapanis 2011. aasta m\xc3\xa4rtsis toimunud maav\xc3\xa4rina j\xc3\xa4rel avaldati romaani "Jahmatus ja v\xc3\xa4rinad" uus tr\xc3\xbckk, millele oli lisatud Nothombi uus novell "Les Myrtilles". Kogu raamatu m\xc3\xbc\xc3\xbcgist saadud tulu l\xc3\xa4ks Jaapani p\xc3\xa4\xc3\xa4steoperatsioonide toetuseks.'